CELEX: 32015D2395
Language: lv
Date: 2015-12-10 00:00:00
Title: Padomes Īstenošanas lēmums (ES) 2015/2395 (2015. gada 10. decembris), ar kuru groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

18.12.2015   
            
            
               LV
            
            
               Eiropas Savienības Oficiālais Vēstnesis
            
            
               L 332/140
            
         PADOMES ĪSTENOŠANAS LĒMUMS (ES) 2015/2395
   (2015. gada 10. decembris),
   ar kuru groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 291. panta 2. punktu,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulē, kas Komisijā reģistrēta 2015. gada 1. aprīlī, Lietuvas Republika lūdza atļauju turpināt piemērot pasākumu, ar ko atkāpjas no Direktīvas 2006/112/EK 193. panta, kas reglamentē personu, kura atbild par pievienotās vērtības nodokļa (PVN) nomaksu nodokļu iestādēm.
            
         
               (2)
            
            
               Komisija saskaņā ar Direktīvas 2006/112/EK 395. panta 2. punktu 2015. gada 18. maija vēstulē informēja pārējās dalībvalstis par Lietuvas lūgumu. Komisija 2015. gada 20. maija vēstulē paziņoja Lietuvai, ka tās rīcībā ir visa informācija, kas nepieciešama lūguma izvērtēšanai.
            
         
               (3)
            
            
               Ar Padomes Lēmumu 2006/388/EK (2) Lietuvai cita starpā atļāva noteikt, ka saņēmējs ir atbildīgs par PVN, kas maksājams attiecībā uz preču piegādi vai pakalpojumu sniegšanu tādā gadījumā kā maksātnespējas procedūra vai pārstrukturēšanas procedūra tiesu iestāžu uzraudzībā un attiecībā uz kokmateriālu piegādi.
            
         
               (4)
            
            
               Termiņu atkāpes pasākuma piemērošanai pagarināja divas reizes ar Padomes Īstenošanas lēmumiem 2010/99/ES (3) un 2012/704/ES (4).
            
         
               (5)
            
            
               Lietuvas nodokļu iestāžu veiktajās pārbaudēs un analīzē par mehānisma piemērošanu konstatēts, ka atkāpes pasākums ir efektīvs.
            
         
               (6)
            
            
               Komisija noprot, ka juridiskā un faktiskā situācija, kura attaisno atkāpes pasākuma piemērošanu, nav mainījusies un joprojām pastāv. Tādēļ būtu jāatļauj Lietuvai turpināt piemērot pasākumu vēl vienā ierobežotā laikposmā.
            
         
               (7)
            
            
               Ja Lietuva uzskata, ka atkāpes pasākuma piemērošana jāpagarina arī pēc 2018. gada, tai būtu ne vēlāk kā 2018. gada 31. martā kopā ar pagarinājuma lūgumu jāiesniedz Komisijai novērtējuma ziņojums, lai Komisijai pietiktu laika lūguma izskatīšanai.
            
         
               (8)
            
            
               Atkāpes pasākumam nebūs negatīvas ietekmes uz Savienības pašu resursiem, ko veido PVN.
            
         
               (9)
            
            
               Tādēļ būtu attiecīgi jāgroza Īstenošanas lēmums 2010/99/ES,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2010/99/ES 2. panta otro daļu aizstāj ar šādu:
   
      “To piemēro līdz 2018. gada 31. decembrim.
      Lūgumu pagarināt šajā lēmumā paredzētā pasākuma piemērošanu iesniedz Komisijai līdz 2018. gada 31. martam, un tam pievieno ziņojumu par minētā pasākuma piemērošanu.”
   
   2. pants
   Šis lēmums ir adresēts Lietuvas Republikai.
   
      Briselē, 2015. gada 10. decembrī
      
         
            Padomes vārdā –
         
         
            priekšsēdētājs
         
         F. BAUSCH
      
   
   
      (1)  OV L 347, 11.12.2006., 1. lpp.
   
   
      (2)  Padomes Lēmums 2006/388/EK (2006. gada 15. maijs), ar ko Lietuvas Republikai atļauj piemērot pasākumu, atkāpjoties no 21. panta Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem (OV L 150, 3.6.2006., 13. lpp.).
   
      (3)  Padomes Īstenošanas lēmums 2010/99/ES (2010. gada 16. februāris), ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 45, 20.2.2010., 10. lpp.).
   
      (4)  Padomes Īstenošanas lēmums 2012/704/ES (2012. gada 13. novembris), ar ko groza Īstenošanas lēmumu 2010/99/ES, ar ko Lietuvas Republikai atļauj pagarināt pasākuma piemērošanu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 319, 16.11.2012., 7. lpp.).